
PATVIRTINTA
Šilutės rajono savivaldybės tarybos
2025 m. kovo 27 d. 
sprendimu Nr. T1-747
MOKINIŲ PRIĖMIMO Į ŠILUTĖS RAJONO SAVIVALDYBĖS BENDROJO UGDYMO MOKYKLAS MOKYTIS PAGAL PRIEŠMOKYKLINIO IR BENDROJO UGDYMO PROGRAMAS 2025–2026 METAIS TVARKOS APRAŠAS 
I SKYRIUS 
BENDROSIOS NUOSTATOS
1. Priėmimo į Šilutės rajono savivaldybės bendrojo ugdymo mokyklas mokytis pagal priešmokyklinio ir bendrojo ugdymo programas 2025–2026 metais tvarkos aprašas (toliau – Aprašas) nustato asmenų priėmimo mokytis pagal priešmokyklinio, pradinio, pagrindinio, vidurinio ir specialiojo ugdymo programas į Šilutės rajono savivaldybės (toliau – Savivaldybė) bendrojo ugdymo švietimo įstaigas (toliau – Mokykla) tvarką, priėmimo mokytis kriterijus, dokumentus, kuriuos turi pateikti į Mokyklą priimami asmenys, prašymų ir kitų dokumentų pateikimo ir priėmimo tvarką, prašymų registravimo, asmenų priėmimo per mokslo metus tvarką ir kitas nuostatas. 

2. Šiuo Aprašu vadovaujasi Savivaldybės Mokyklos, vykdančios priešmokyklinio, pradinio, pagrindinio ir vidurinio ugdymo programas, kurių steigėja yra Šilutės rajono savivaldybės taryba.
3. Aprašas parengtas vadovaujantis:
3.1. Lietuvos Respublikos švietimo įstatymu;
3.2. Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašu, patvirtintu Lietuvos Respublikos švietimo, mokslo ir sporto ministro 2024 m. sausio 24 d. įsakymu Nr. V-78 „Dėl priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo patvirtinimo“;

3.3. Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ (toliau – Taisyklės); 
3.4. Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“;

3.5. Priešmokyklinio ugdymo tvarkos aprašu, patvirtintu Lietuvos Respublikos švietimo, mokslo ir sporto ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“;

3.6. Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo“ (toliau – Ugdymosi šeimoje įgyvendinimo tvarkos aprašas).

4. Apraše vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose apibrėžtas sąvokas.

5. Aprašas skelbiamas Teisės aktų registre, Šilutės rajono savivaldybės www.silute.lt ir Mokyklų interneto svetainėse.
6. Kiekvienais kalendoriniais metais iki gegužės 31 d. Savivaldybės taryba bendrojo ugdymo mokykloms (atskirai – jų skyriams, jei jie įregistruoti kitose gyvenamosiose vietovėse) nustato: mokinių skaičių kiekvienos klasės sraute ir klasių skaičių kiekviename sraute; mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Jei sudaro jungtines klases, tai nustato, iš kokių klasių sudaroma jungtinė klasė, ir nurodo kiekvienos klasės mokinių skaičių. Iki rugsėjo 1 d. mokinių skaičių kiekvienos klasės sraute ir klasių skaičių kiekviename sraute, mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių patikslina: 
6.1. jei iš tai mokyklai priskirtos aptarnavimo teritorijos prašymų mokytis Mokykloje skaičius yra didesnis, nei buvo nustatytas iki gegužės 31 d., mokinių, klasių ir (ar) priešmokyklinio ugdymo grupių skaičius, neperkeliant mokinių mokytis į antrą pamainą ir nepažeidžiant higienos normų, didinamas; 
6.2. jei Mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių skaičius mažinamas.
7. Jaunimo ir suaugusiųjų mokymo centre (toliau – JSMC), JSMC Traksėdžių skyriuje klasių skaičius pagal poreikį gali būti tikslinamas keletą kartų per mokslo metus.
8. Mokyklos direktorius iki einamųjų metų kovo 1 d. raštu informuoja Švietimo, sporto ir kultūros skyrių (toliau – Skyrius) apie prognozuojamą klasių, priešmokyklinio ugdymo grupių ir mokinių skaičių, o iki rugpjūčio 1 d. – apie patikslintą Mokyklos klasių ir priešmokyklinio ugdymo grupių komplektų skaičių ir kiekvienos komplektuojamos klasės, grupės mokinių skaičių.
9. Aktualiems, priėmimo į Savivaldybės Mokyklas Apraše nenumatytiems atvejams nagrinėti sudaroma Apraše nenumatytų atvejų nagrinėjimo komisija iš Savivaldybės tarybos, Savivaldybės administracijos ir Mokyklų deleguotų atstovų, kurios sudėtį ir darbo reglamentą tvirtina Savivaldybės taryba ar jos įgaliotas asmuo.
II SKYRIUS
PRIĖMIMO Į MOKYKLAS KRITERIJAI 
10. Priėmimo į Mokyklą mokytis pagal privalomo švietimo (priešmokyklinio, pradinio ir pagrindinio ugdymo) programas kriterijai:
10.1. asmenys, turintys sunkių judėjimo ir atramos funkcijos sutrikimų, ir vaikai, kurių bent vienas iš tėvų turi sunkių judėjimo ir atramos funkcijos sutrikimų, kai Mokykla, priskirta Savivaldybės teritorijoje pagal deklaruotą gyvenamąją vietą, nėra pritaikyta judėjimo negalią turintiems asmenims, turi teisę pasirinkti bet kurią kitą Savivaldybės Mokyklą, kuri atitinka jų fizinius poreikius, kartu su vaikais, gyvenančiais Mokyklai priskirtoje aptarnavimo teritorijoje, ir į ją patekti be eilės;

10.2. asmenys ir jų bent vienas iš tėvų (globėjų, rūpintojų), gyvenantys ir gyvenamąją vietą deklaravę Mokyklai priskirtoje aptarnavimo teritorijoje, globojamų ar įvaikintų vaikų globėjai, rūpintojai, gyvenamąją vietą deklaravę Mokyklai priskirtoje aptarnavimo teritorijoje. Iš šių asmenų, pageidaujančių mokytis Mokykloje, sudaromos eilės priešmokyklinės ugdymo grupės sraute, klasių srautuose, vadovaujantis šiais kriterijais (kriterijai išdėstyti pagal prioritetą):

10.2.1. pirmumo teise priimami įvaikinti vaikai, globotiniai, rūpintiniai (išskyrus atvejus, kai laikinoji globa nustatoma tėvų (globėjų, rūpintojų) prašymu);

10.2.2. pirmumo teise priimami asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių;

10.2.3. pirmumo teise priimami asmenys, gyvenamąją vietą deklaravę savivaldybės suteiktame socialiniame būste;

10.2.4. pirmumo teise priimami asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi pagal pradinio ir (ar) pagrindinio ugdymo programą toje Mokykloje;

10.2.5. pirmumo teise priimami pedagoginių darbuotojų, dirbančių toje Mokykloje, vaikai;

10.2.6. pirmumo teise priimami darbuotojų, kurie patenka į Savivaldybės tarybos sprendimu patvirtintą Trūkstamų specialistų pritraukimo į Savivaldybės viešąsias ir biudžetines įstaigas programą, vaikai;

10.2.7. asmenys, ilgiausiai gyvenantys ir gyvenamąją vietą deklaravę Mokyklai priskirtoje aptarnavimo teritorijoje;

10.2.8. kai likusių mokymosi vietų yra mažiau nei asmenų, kurie ilgiausiai gyvena Mokyklai priskirtoje aptarnavimo teritorijoje su ta pačia registracijos Mokyklai priskirtoje aptarnavimo teritorijoje data, pirmumas suteikiamas asmenims, kurie gyvena arčiausiai Mokyklos einant pėsčiomis, vadovaujantis interneto žemėlapių svetaine www.maps.lt. 
10.3. Asmenims dėl mokymosi vietų trūkumo Savivaldybės Mokykloje, kurios aptarnavimo teritorijoje gyvena, siūloma kita artimiausia Savivaldybės Mokykla, vykdanti tą pačią bendrojo ugdymo programą, turinti laisvų mokymosi vietų. Šie asmenys į joje laisvas mokymosi vietas priimami pirmumo teise.
11. Pagrindinio priėmimo metu į teritorinių mokyklų laisvas vietas, likusias priėmus mokinius pagal Mokyklos aptarnavimo teritoriją, priimami asmenys, gyvenantys ir gyvenamąją vietą deklaravę Mokyklai priskirtoje aptarnavimo teritorijoje po nustatytos prašymų ir kitų dokumentų priėmimo pabaigos datos, asmenys, negyvenantys Mokyklos aptarnavimo teritorijoje. Esant daugiau prašymų nei laisvų mokymosi vietų Mokykloje, eilė sudaroma pirmumą teikiant asmenims, kurie yra gyvenantys ir gyvenamąją vietą deklaravę Savivaldybės teritorijoje, ir sumuojant Aprašo 11.1–11.9 papunkčiuose išvardytus kriterijus, kurie yra lygiaverčiai:
11.1. vaikai, kuriuos augina vienas iš tėvų (globėjų, rūpintojų) (jeigu kitas yra miręs, teismo pripažintas dingusiu be žinios ar nežinia kur esančiu, teismo pripažintas neveiksniu arba teismo sprendimu apribotos tėvystės teisės);

11.2. vaikai su negalia bei vaikai, kurių vienas arba abu tėvai (globėjai, rūpintojai) yra asmenys su negalia;

11.3. dvynukai, trynukai ir kiti daugiavaisio gimimo asmenys (priimami kartu);

11.4. asmenys iš daugiavaikių šeimų;

11.5. asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi toje Mokykloje;

11.6. asmenys, kurie mokėsi, buvo ugdomi Mokykloje (buvo sudaryta mokymosi sutartis) ir pageidaujantys tęsti mokymąsi pagal aukštesnio lygmens programą toje pačioje Mokykloje;

11.7.užsienio valstybių diplomatinio korpuso darbuotojų, dirbančių Lietuvos Respublikoje esančiose diplomatinėse atstovybėse, Lietuvos Respublikos diplomatinio korpuso darbuotojų, sugrįžusių iš darbo užsienyje gyventi į Mokyklai priskirtą aptarnavimo teritoriją, ir Lietuvos Respublikos krašto apsaugos sistemos profesinės karo tarnybos karių, perkeltų gyventi į Mokyklai priskirtą aptarnavimo teritoriją, vaikai;

11.8. reemigrantų vaikai, kurių tėvai buvo deklaravę išvykimą iš Lietuvos, tačiau apsisprendė grįžti gyventi į Lietuvą ir prie savo prašymo pateikė visus reikiamus dokumentus, patvirtinančius, kad jie su savo vaikais buvo išvykę gyventi į užsienį (išsideklaravimo iš Lietuvos pažyma, vaiko mokymosi užsienyje pasiekimų pažyma) ir nuo grįžimo į Lietuvą nesimokė pagal jokią ugdymo programą Lietuvos Respublikos teritorijoje;

11.9. pedagoginių darbuotojų, dirbančių toje Mokykloje, vaikai;

11.10. kai likusių laisvų vietų yra mažiau nei asmenų, kurie turi vienodą kriterijų skaičių, pirmumas suteikiamas asmenims, kurie gyvena arčiausiai Mokyklos einant pėsčiomis, vadovaujantis interneto žemėlapių svetaine www.maps.lt.

12. Asmenys Mokyklą mokytis pagal vidurinio ugdymo programą renkasi iš savo deklaruotai gyvenamajai teritorijai priskirtos vienos ar daugiau Mokyklų. Priėmimo mokytis pagal vidurinio ugdymo programą kriterijai:

12.1. pirmumo teise priimami asmenys, pageidaujantys tęsti mokymąsi pagal vidurinio ugdymo programą, besimokantys Mokyklos II gimnazijos klasėje;

12.2. jei pageidaujančiųjų mokytis yra daugiau nei laisvų mokymosi vietų, mokytis pirmiausia priimami asmenys, jei jie turėjo teisę šioje mokykloje mokytis pagal pagrindinio ugdymo programos antrąją dalį.
13. Vaikai, kuriems tais kalendoriniais metais sueina 7 metai, priimami pradėti mokytis pagal pradinio ugdymo programą. Vaikai gali būti priimami pradėti mokytis vieneriais metais anksčiau, jei:

13.1. priešmokyklinis ugdymas pradėtas teikti vaikui, kai jam tais kalendoriniais metais iki balandžio 30 dienos suėjo 5 metai;

13.2. vadovaujantis švietimo, mokslo ir sporto ministro nustatyta tvarka, įvertinus vaiko ugdymo ir ugdymosi poreikius, pažangą, priešmokyklinis ugdymas pradėtas teikti vaikui, kai jam tais kalendoriniais metais iki rugsėjo 1 dienos suėjo 5 metai.

14. Į JSMC Traksėdžių skyrių priimami asmenys:

14.1. iš visos Lietuvos Respublikos, turintys didelių ir labai didelių specialiųjų ugdymosi poreikių, mokytis pagal individualizuotą pradinio, pagrindinio ir socialinių įgūdžių ugdymo programas, kuriems pedagoginės psichologinės tarnybos (ar švietimo pagalbos tarnybos) nustatyta:

14.1.1. vidutinis, žymus, labai žymus ar nepatikslintas intelekto sutrikimas;

14.1.2. kompleksinė negalia, kurios derinyje yra vidutinis, žymus, labai žymus ar nepatikslintas intelekto sutrikimas;
14.1.3. nežymus ar vidutinis intelekto sutrikimas ir elgesio ar (ir) emocijų sutrikimai (nerimo spektro sutrikimas, nuotaikos spektro sutrikimas);
14.2. į socialinių įgūdžių ugdymo programą priimami asmenys nuo 7 (6) metų amžiaus iki mokslo metų, kuriais jiems sueina 21 metai, pabaigos. Tais atvejais, kai mokiniai, turintys labai didelių ir didelių specialiųjų ugdymosi poreikių, dėl ligos mokėsi su pertraukomis, jie, pateikę pertraukų priežastį pagrindžiančius dokumentus, gali tęsti mokymąsi iki mokslo metų, kuriais jiems sueina 23 metai, pabaigos;
14.3. per mokslo metus mokiniai priimami į laisvas vietas esančiuose klasių komplektuose; 

14.4. mokiniai, negalintys atvykti į Mokyklą kiekvieną dieną, apgyvendinami Mokyklos bendrabutyje Mokyklos direktoriaus nustatyta tvarka;
14.5. priimami asmenys pateikia šiuos dokumentus:

14.5.1. prašymą;

14.5.2. pedagoginės psichologinės tarnybos (ar švietimo pagalbos tarnybos) pažymą dėl nustatytų didelių ar labai didelių specialiųjų ugdymosi poreikių;

14.5.3. įgyto išsilavinimo pažymėjimą (originalą);

14.5.4. pažymą apie mokymosi pasiekimus ankstesnėje mokykloje (originalą);

14.5.5. vaiko asmens tapatybę patvirtinantį dokumentą (originalą);

14.5.6. kitus JSMC Traksėdžių skyriaus nustatytus dokumentus.
15. Asmenys, dėl nepalankių aplinkos veiksnių turintys specialiųjų ugdymosi poreikių, priimami į JSMC jaunimo ir suaugusiųjų klases. Priėmimo į JSMC kriterijai: 
15.1. į jaunimo klases priimami 12–16 metų asmenys, stokojantys mokymosi motyvacijos, socialinių įgūdžių, turintys mokymosi sunkumų, linkę į praktinę veiklą ir (ar) niekur nesimokantys;

15.2. į suaugusiųjų klases mokytis pagal suaugusiųjų pradinio, suaugusiųjų pagrindinio ir suaugusiųjų vidurinio ugdymo programą priimami:

15.2.1. 16–17 metų dirbantys nepilnamečiai, negalintys tęsti mokymosi pagal bendrojo ugdymo programą, pateikę darbo sutartį, patvirtinančią apie esamus darbo teisinius santykius; 

15.2.2. vyresni kaip 18 metų asmenys, iškritę iš nuosekliojo švietimo sistemos ir apsisprendę tęsti nutrauktą mokymąsi (atskirais atvejais jaunesni kaip 18 metų asmenys – Savivaldybės Skyriaus vedėjo leidimu);
15.2.3. dėl nėštumo ir gimdymo atostogų ar vaiko auginimo; 

15.3. suaugusiųjų klasės neformuojamos, jei nesusidaro mažiausias sąlyginės klasės (grupės) mokinių skaičius, nustatytas Mokymo lėšų apskaičiavimo, paskirstymo ir panaudojimo tvarkos apraše.
16. Šilutės Žibų pradinės mokyklos specialiosios paskirties klasėje ugdomi nuo 3 iki 6 mokinių. Į šią klasę priimami: 
16.1 vaikai, turintys įvairiapusių raidos sutrikimų;
16.2. asmenys, pateikę prašymą ir pedagoginės psichologinės tarnybos (ar švietimo pagalbos tarnybos) pažymą dėl specialiojo ugdymosi ir (ar) švietimo pagalbos skyrimo;
16.3. pirmiausia į klasę priimami vaikai, gyvenantys Savivaldybės teritorijoje. Į likusias laisvas vietas priimami asmenys iš visos Lietuvos Respublikos, pateikę pedagoginės psichologinės tarnybos (ar švietimo pagalbos tarnybos) pažymą dėl specialiojo ugdymosi ir (ar) švietimo pagalbos skyrimo. 
17. Asmenys, dėl įgimtų ar įgytų sutrikimų turintys specialiųjų ugdymosi poreikių, ugdytis kartu su kitais vaikais visiškos integracijos būdu priimami į arčiausiai savo gyvenamosios vietos esančias Mokyklas, vykdančias bendrojo ugdymo programas ir jas pritaikančias šiems mokiniams. 
18. Jeigu Mokykla negali patenkinti visų priimto mokytis mokinio ugdymosi poreikių ir švietimo, mokslo ir sporto ministro nustatyta tvarka įvertinama, kad dėl neproporcingos ar nepagrįstos naštos priimtam mokytis mokiniui mokykloje neįmanoma užtikrinti tinkamo sąlygų pritaikymo ugdytis, Mokyklos direktorius kreipiasi su motyvuotu prašymu į Savivaldybės vykdomąją instituciją dėl siūlymo mokiniui mokytis kitoje mokykloje ir (ar) tinkamo sąlygų pritaikymo ugdytis. Savivaldybės vykdomoji institucija, mokinio tėvams (globėjams, rūpintojams) siūlo pasirinkti Mokyklą, kurioje užtikrinamas tinkamas sąlygų pritaikymas ugdytis ir mokinio vežimas į mokyklą ir atgal. 

19. Per mokslo metus mokiniai priimami į laisvas vietas esančiuose klasių komplektuose. Jei per mokslo metus į Mokyklą atvyksta asmuo, gyvenantis jos aptarnavimo teritorijoje, ir joje nėra laisvų vietų, asmuo siunčiamas į artimiausią tą pačią programą vykdančią bendrojo ugdymo mokyklą. 
III SKYRIUS
DOKUMENTŲ PRIĖMIMAS IR JŲ FORMINIMAS
20. Prašymai priimti į mokyklų naujai komplektuojamas grupes ir klases pirmu etapu priimami Mokyklose einamaisiais metais nuo balandžio 7 d. iki gegužės 12 d. Antru etapu – nuo einamųjų metų birželio 1 d. iki rugpjūčio 1 d. Į likusias laisvas vietas dokumentai priimami ištisus metus.

21. Mokinių priėmimą į mokyklas vykdo Mokyklos direktorius ir jo įsakymu sudaryta mokinių priėmimo komisija (toliau – Komisija).

22. Nustatytos formos prašymai dėl priėmimo mokytis pagal pradinio, pagrindinio ar vidurinio ugdymo programas (priedas Nr. 1) pateikiami Mokyklos direktoriui elektroniniu paštu. Prašyme nurodomi tikslūs duomenys apie deklaruotą ir faktinę gyvenamąją vietą, telefonų numeriai ir elektroninio pašto adresai.
23. Užpildytą prašymo formą tėvai (globėjai, rūpintojai) siunčia elektroniniu paštu į Mokyklos sukurtą mokinių priėmimui skirtą elektroninio pašto dėžutę (priedas Nr. 2). 
24. Prašymą už vaiką iki 14 metų pateikia vienas iš tėvų (globėjų, rūpintojų), 14–18 metų vaikas – turintis vieno iš tėvų (globėjų, rūpintojų) raštišką sutikimą.

25. Mokiniai, baigę priešmokyklinio, pradinio ar pagrindinio ugdymo programą, įgiję atitinkamą išsilavinimą ir pageidaujantys tęsti mokymąsi pagal aukštesnio lygmens ugdymo programą toje pačioje Mokykloje, mokyklos direktoriui pateikia tik prašymą.
26. Iš užsienio atvykęs asmuo, asmuo, Lietuvoje baigęs užsienio valstybės arba tarptautinės organizacijos pradinio, pagrindinio ugdymo programą ar tam tikrą jos dalį arba vidurinio ugdymo programos dalį, priimamas mokytis bendra tvarka. Mokykla pagal turimą informaciją (pateiktus asmens patirtį ir pasiekimus įrodančius dokumentus, atsižvelgusi į jo amžių, pokalbius su mokiniu, jo tėvais (globėjais, rūpintojais), jei asmuo yra nepilnametis), priima asmenį mokytis į klasę, kurioje mokosi jo bendraamžiai. 
Jei iš pateiktų asmens mokymosi pasiekimus įteisinančių dokumentų, pokalbių ir kitų duomenų paaiškėja, kad asmens pasiekimai aukštesni arba žemesni, nei numatyti ugdymo programoje, pagal kurią mokosi jo bendraamžiai, asmuo turi teisę mokytis atitinkamai aukštesnėje klasėje arba klase žemiau. Jei mokinys yra nepilnametis, mokykla sprendimą turi suderinti su jo tėvais (globėjais, rūpintojais). 
Priėmusi iš užsienio atvykusį asmenį, asmenį, Lietuvoje baigusį užsienio valstybės arba tarptautinės organizacijos pradinio, pagrindinio ugdymo programą ar tam tikrą jos dalį arba vidurinio ugdymo programos dalį, mokykla sudaro jo individualaus ugdymo planą ir pamokų tvarkaraštį, užtikrina mokiniui reikiamą švietimo / mokymosi pagalbą. 
27. Prašymai dėl priėmimo į mokyklas registruojami teisės aktų nustatyta tvarka. 
28. Mokinio priėmimas į Mokyklą įforminamas mokymo sutartimi:
28.1. prieš pasirašant sutartį, Mokyklai pateikiami šie priėmimo dokumentai:
28.1.1. mokinio asmens dokumentas (gimimo liudijimas, pasas ar asmens tapatybės kortelė);
28.1.2. įgyto išsilavinimo pažymėjimas ar dokumentai, liudijantys ankstesnius mokymosi pasiekimus (originalas);
28.1.3. dokumentai (jų kopijos), pagrindžiantys pirmumo teisę priimant į Mokyklą;
28.1.4. specialiuosius ugdymosi poreikius patvirtinančius dokumentus (jų kopijas) Lietuvos Respublikos teisės aktų nustatyta tvarka;
28.2. asmens priėmimas mokytis pagal priešmokyklinio, pradinio, pagrindinio ar vidurinio ugdymo programas įforminamas mokyklos direktoriaus įsakymu ir mokymo sutartimi iki pirmos mokymosi dienos. Mokymo sutartyje aptariami mokyklos ir asmens įsipareigojimai, jų nevykdymo pasekmės:

28.2.1. mokymo sutartis su kiekvienu naujai atvykusiu mokiniu bei tos mokyklos mokiniu, pradedančiu mokytis pagal aukštesnio lygmens ugdymo programą, sudaroma jo mokymosi pagal tą ugdymo programą laikotarpiui;

28.2.2. abu sutarties egzempliorius pasirašo mokyklos direktorius ir prašymo pateikėjas. Vienas sutarties egzempliorius įteikiamas prašymą pateikusiam asmeniui, kitas sutarties egzempliorius segamas į mokinio asmens bylą;

28.2.3. už vaiką iki 14 metų jo vardu mokymo sutartį pasirašo vienas iš tėvų (globėjų, rūpintojų), veikdamas išimtinai vaiko interesais. Vaikas nuo 14 metų, iki jam sukaks 18 metų, mokymo sutartį pasirašo tik turėdamas vieno iš tėvų (rūpintojų) raštišką sutikimą.
29. Mokymo sutartis registruojama teisės aktų nustatyta tvarka.
30. Sudarius mokymo sutartį, asmuo įregistruojamas Mokinių registre. 
31. Mokinio priėmimas į Mokyklą ir jo išvykimas iš Mokyklos įforminamas direktoriaus įsakymu. 
IV SKYRIUS
KLASIŲ KOMPLEKTAVIMAS MOKYKLOJE
32. Komplektuojant klases atsižvelgiama į Lietuvos Respublikos Vyriausybės nutarimais patvirtintas Mokyklų, vykdančių formaliojo švietimo programas, tinklo kūrimo taisykles, Mokymo lėšų apskaičiavimo, paskirstymo ir panaudojimo tvarkos aprašą ir Savivaldybės tarybos nustatytą klasės mokinių skaičių. 
33. Savivaldybės taryba išimties tvarka gali steigti komplektą su mažesniu mokinių skaičiumi, jei, iš visų klasių, kuriose ugdoma pagal pagrindinio ugdymo programą, mažesnis mokinių skaičius už nustatytą Taisyklių 2 priede mažiausią mokinių skaičių yra tik vienoje klasėje. Tokiu atveju Savivaldybės taryba skiria mokymo lėšų tiek, kiek jų trūksta iki lėšų sumos, skiriamos iš Lietuvos Respublikos valstybės biudžeto atitinkamai klasei, turinčiai nustatytą mažiausią sąlyginės klasės mokinių skaičių pagal Vyriausybės patvirtintą Mokymo lėšų apskaičiavimo, paskirstymo ir panaudojimo tvarkos aprašą, arba turi teisę vykdyti vidaus struktūros pertvarką.
34. Patvirtinant klasių komplektų skaičių nurodoma ir formaliojo švietimo programa.
35. Už Mokyklos klasių komplektavimo vykdymo pažeidimus atsako Mokyklos direktorius teisės aktų nustatyta tvarka.

V SKYRIUS
BAIGIAMOSIOS NUOSTATOS
36. Aprašu įgyvendinamo priėmimo į Savivaldybės mokyklas metu asmenų duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo nuostatomis. Asmens duomenys trečiosioms šalims gali būti teikiami tik įstatymų ir kitų teisės aktų nustatytais atvejais ir tvarka bei laikantis Bendrojo duomenų apsaugos reglamento reikalavimų. 
37. Aprašo įgyvendinimo kontrolę vykdo Švietimo, sporto ir kultūros skyrius.

38. Sprendimai dėl asmenų priėmimo ar nepriėmimo gali būti skundžiami Lietuvos Respublikos įstatymų nustatyta tvarka. 
______________

